Rugbybroers met wie jy nie skoor gesoek hetArgieffoto. Daar is sekere spelers op die rugbyveld waarmee jy nie moeilikheid soek nie en as hulle nog boonop broers is, bly jy ver van hulle af weg. Tot dusver was daar vier stelle van drie broers wat vir die Springbokke gespeel het: die drie Luyt-broers, die drie Bekkers, die drie Du Plessis-broers en die drie Du Preez-broers. Daar was ŉ rits ander broers wat ook vir die Bokke gespeel het soos Bismarck en Jannie du Plessis, Geo en Jacques Cronjé, Akona en Odwa Ndungane, Pieter en Chris Rossouw, Hasie en Oupa Versfeld en Gerhard en Jackie Morkel. Maar as daar een stel broers is wat nooit vir die Springbokke gespeel het nie, maar meer op die voor- en agterblaaie van die koerante was, was dit die twee Bester-broers, Piet en André. Piet was ŉ yster-vaskopstut wat aan die begin van sy loopbaan net 78 kilogram geweeg het. Hy het altyd sy moue hoog opgerol om sy boarmspiere te laat bult en het mettertyd tot 95 kg “uitgebult” voordat hy besluit het om halt te roep en hom eerder op ŉ regsloopbaan toe te spits. Bester het geen nonsens van enige teenstander gevat nie en het in meer as 50 wedstryde vir Vrystaat en later ook vir Griekwas gespeel waar hy sy teenstanders verfomfaai het. Hy was in die Junior Springbokspan wat in 1992 teen die All Black-span gespeel het en sy kragtoertjies in die skrum het menige loskopstut huis toe laat verlang. Daar word vertel hoe Ollie le Roux, net voordat hy sy buiging vir die Vrystaat gemaak het, teen Bester moes sak. “Kom laat die oom jou seermaak,” het Bester aan Le Roux nog voor die eerste skrum gesê. Die storie word ook vertel hoe die Vrystaat destyds een van die wêreld se voorste kragmanne in ŉ stut wou smee. Dié kragreus was jarelank Suid-Afrika se sterkste man, het vragmotors met gemak rondgetrek en ysterballe opgetel en rondgegooi. Hy is teen Piet Bester in ŉ skrumoefening geweeg, wat hom al die (eerlike en oneerlike kunsies) van skrumwerk binne ŉ uur gewys het. Die uiteinde: die kragreus het die volgende Saterdag weer ysterballe gaan optel eerder as om in ŉ skrum te sak. André Bester het haker vir Vrystaat en Griekwas gespeel, maar sy loopbaan in Suid-Afrika is tot stilstand geruk ná die André Markgraaff-kassetbande waar hy die Bokafrigter in die geheim opgeneem het, aan die lig gekom het. André Bester het hierna oorsee verhuis en onder meer vir London Irish gespeel voordat hy hom as ŉ knap afrigter bekwaam het. Hy rig nou vir Aurillac in die Franse Pro2D met welslae af… daar waar jy moet weet hoe om te skrum.